ΓΡΑΠΤΗ ΕΡΩΤΗΣΗ E-0698/98 υποβολή: Amedeo Amadeo (NI) και Salvatore Tatarella (NI) προς την Επιτροπή (18 Μαρτίου 1998)

Θέμα: Ασθένειες που σχετίζονται με τη ρύπανση

Σε σχέση με την «πρόταση απόφασης του Ευρωπαϊκού Κοινοβουλίου και του Συμβουλίου για την έγκριση ενός κοινοτικού προγράμματος δράσης, για την περίοδο 1999-2003, όσον αφορά τις ασθένειες που σχετίζονται με τη ρύπανση στο πλαίσιο των ενεργειών στον τομέα της δημόσιας υγείας» (έγγρ. COM(97)0266/τελ. - 97/0153(COD)) ((ΕΕ C 214 της 16.07.1997, σελ. 7. )), όσον αφορά τον δεύτερο συγκεκριμένο στόχο («Συνειδητοποίηση και διαχείριση των κινδύνων»), και προκειμένου να μη θορυβηθεί αδικαιολόγητα ο πληθυσμός αλλά και να ενθαρρυνθούν οι πολίτες να μειώσουν στο ελάχιστο την έκθεσή τους στους περιβαλλοντικούς κινδύνους, θα συμφωνήσει η Επιτροπή ότι χρειάζονται πολύ περισσότερα από την απλή διάδοση πληροφοριών; Οι άνθρωποι θα πρέπει να εμπιστεύονται εκείνους που παρέχουν τις πληροφορίες και επιπλέον θα πρέπει να δοθεί προσοχή σε πτυχές όπως το κοινωνικό περιβάλλον και η ικανότητα των αρμοδίων 7 τέλος η κοινοποίηση και η διάδοση των πληροφοριών θα πρέπει να οργανωθούν συστηματικά.

Κοινή απάντηση του κ. Flynn εξ ονόματος της Επιτροπής στις γραπτές ερωτήσεις E-0695/98, E-0696/98, E-0697/98, E-0698/98 και E-0699/98 (16 Απριλίου 1998)

Μέσα στην ανακοίνωσή της και μέσα στην πρόταση για πρόγραμμα δράσης για τη δημόσια υγεία που αφορά ασθένειες που σχετίζονται με τη ρύπανση ((ΕΕ C 214 της 16.7.1997. )), η Ευρωπαϊκή Επιτροπή καθόρισε τρισκελή προσέγγιση στις ασθένειες που συνδέονται με ρύπανση του περιβάλλοντος: πρώτον, καταπολέμηση της ρύπανσης στην πηγή, δεύτερον, μείωση των συγκεντρώσεων των ρύπων και προστασία του πληθυσμού που εκτίθεται σε αυτούς. Και οι δύο πλευρές είναι ουσιώδη στοιχεία της περιβαλλοντικής πολιτικής της Κοινότητας. Το τρίτο στοιχείο είναι συμπληρωματικό και συνίσταται οι ενέργειες δημόσιας υγείας να κατευθύνονται στην άμβλυνση των αποτελεσμάτων της ρύπανσης στον άνθρωπο, που για τεχνικούς ή οικονομικούς λόγους δεν είναι δυνατόν να αποφευχθεί. Τα προτεινόμενα μέτρα εναρμονίζονται με άλλες ενέργειες που σχετίζονται με ασθένειες που αφορούν τη ρύπανση.

Όπως υπέδειξε η Επιτροπή στη συνεδρίαση του Ευρωπαϊκού Κοινοβουλίου το Μάρτιο του 1998, δεν είναι δυνατόν στη σημερινή κατάσταση των δημοσιονομικών προοπτικών, να προβλεφθεί χρηματοδότηση του προτεινόμενου προγράμματος που να ξεπερνά για καθένα από τα πέντε έτη της διάρκειάς του, το ποσό του 1,3 εκατομμυρίου Ecu που έχει διατεθεί για το πρώτο έτος (1999).

Η Επιτροπή υπογράμμισε μέσα στην ανακοίνωσή της τη σημασία των επιστημονικών στοιχείων για τη σχέση αιτίου και αιτιατού που υπάρχει ανάμεσα στη ρύπανση και στις ασθένειες και στο συσχετισμό και στην αξιολόγηση των σημερινών στοιχείων για τον αιτιώδη σύνδεσμο.

Η Επιτροπή επίσης πρότεινε μέτρα για να αυξηθεί το επίπεδο των γνώσεων και της κατανόησης για τις ασθένειες που σχετίζονται με τη ρύπανση και σχετικά με το πώς τις αντιλαμβανόμαστε, τις αξιολογούμε και τις διαχειριζόμαστε. Ο λόγος για αυτό είναι ότι οι κίνδυνοι δεν γίνονται αντιληπτοί με τον ίδιο τρόπο από την επιστημονική κοινότητα, τους επιτελείς και το κοινό και είναι αναγκαίες ενέργειες για να επιτευχθεί αποτελεσματική επικοινωνία ανάμεσα σε αυτούς τους κύκλους.

Τέλος, υπάρχουν στοιχεία για μια σημαντική αύξηση του επιπολασμού των αναπνευστικών ασθενειών και αλλεργιών, με συνέπεια την πρόκληση σημαντικής κοινωνικής και οικονομικής επιβάρυνσης στα κράτη μέλη καθώς και υψηλής έκθεσης του πληθυσμού - μέσα στα σπίτια και έξω από αυτά - στους ρύπους που θεωρείται ότι διαδραματίζουν κάποιο ρόλο στην αιτία, στην πρόκληση ή επιδείνωσή τους. Επειδή οι σημαντικές ασθένειες που σχετίζονται με τη ρύπανση, εκτός από τις αναπνευστικές ασθένειες και τις αλλεργίες, αποτελούν αντικείμενο άλλων κοινοτικών προγραμμάτων δράσης (όπως το πρόγραμμα «Η Ευρώπη κατά του καρκίνου»), η Επιτροπή συμπεριέλαβε στις προτάσεις της ειδικές ενέργειες για τις τελευταίες αυτές ασθένειες. Η υποστήριξη σε προληπτικές ενέργειες για την αλλεργία στα τρόφιμα όπως ο θηλασμός, είναι δυνατόν να εξεταστούν κατά την εφαρμογή του προτεινόμενου προγράμματος ώστε να αλληλοσυμπληρωθούν με άλλα μέτρα όπως η κατάλληλη επισήμανση και πληροφόρηση σχετικά με τα συστατικά της ασφάλειας των τροφίμων. Η κοινοτική πολιτική για την ασφάλεια των τροφίμων δίνει ιδιαίτερη προσοχή στον τομέα αυτό.